ועדת הפנים והגנת הסביבה, כנסת 19, פרוטוקול מספר 2, 2013-04-22 11:00

מירי רגב: בוקר טוב.

מירי רגב: אנחנו פותחים באופן רשמי את מושב הקיץ.

מירי רגב: אני מתכבדת לפתוח את ישיבת ועדת הפנים והגנת הסביבה.

מירי רגב: היום יום שני, י"ב באייר, 22 באפריל 2013.

מירי רגב: אדוני, ידידי, חברי שר הפנים, חבר הכנסת גדעון סער, אני שמחה שאתה נמצא כאן אתנו היום, סגנית השר, חברת הכנסת פאינה קירשנבוים, תודה, ראשי משרד הפנים, יושב ראש מרכז השלטון המקומי, מר שלמה בוחבוט ידידי, חברי הכנסת, ראשי הערים, שלום לך ראש עיריית אילת, קיבלת אישור לצאת מאילת, שומרים לך על העיר, ראשי הערים שהגיעו, והגיעו באמת ראשי ערים רבים מאוד, אני שמחה שהגעתם לכאן.

מירי רגב: מנכ"ל חדש למשרד הפנים, מר יגאל צרפתי, מזל טוב, תצליח בתפקידך, הצלחתך היא הצלחתנו, שיהיה לך הרבה-הרבה מזל טוב.

מירי רגב: תיסלם על המינוי, אדוני שר הפנים.

מירי רגב: כל מדינה מתנהלת על פי שלושה עקרונות: של מדיניות ביטחון וחוץ, של מדיניות אוצר ושל מדיניות פנים.

מירי רגב: אני מתכוונת שוועדת הפנים והגנת הסביבה תהיה ועדה מרכזית, שתעסוק בנושאים העיקריים שקשורים לאזרח ולפרט כדי שיחיה טוב יותר במדינה הזאת, ברמה הלאומית וברמת הפרט.

מירי רגב: ברמה הלאומית אנחנו נדאג לצביונה הלאומי הדמוקרטי של המדינה היהודית, מדינת ישראל, עם כבוד למיעוטים בכל הקשור למדיניות ההגירה, לחוקי ההגירה, לשמירה על צביוננו כמדינה יהודית; ובכל הקשור לסוגיית הפרט נדאג לכך שאזרח יחיה בכבוד בפריפריה, במרכז, ביהודה ושומרון, נדאג לכך שאדם, אזרח ברחוב ירגיש שיש לו ביטחון אישי, נדאג לכך שלאסירים יהיו זכויות, נדאג לכך שיהיה חופש דת ליהודים, לנוצרים, לדרוזים בכל המקומות הקדושים, כולל בהר הבית.

מירי רגב: נפעל בארבעת התחומים שאנחנו אחראים עליהם: משרד הפנים, משרד הדתות, המשרד להגנת הסביבה והמשרד לביטחון פנים.

מירי רגב: הכוונה שלי, שנפעל כאן בשיתוף פעולה, כלל החברים, במגזר הערבי, במגזר הבדואי, במגזר הדרוזי, כל החברים ביחד כדי שאזרחים במדינת ישראל יחיו בצורה טובה ואיכותית.

מירי רגב: בחרתי לפתוח את הדיון הראשון של ועדת הפנים והגנת הסביבה בהשתתפות ידידי שר הפנים גדעון סער, משום שאני מאמינה בחשיבות נושא השלטון המקומי, הקשר בין השלטון המקומי והשלטון המרכזי, האמון שיש לשלטון המקומי בשלטון המרכזי, היכולת שלנו לאפשר לראשי עיריות ומועצות שימצאו כאן בוועדה הזאת בית, היכולת שלנו לאפשר שכל ראש עירייה יוכל לנהל את העיר בצורה הגונה וסבירה, כל אחד מתוך היתרונות של העיר ומתוך הקשיים שיש לעיר.

מירי רגב: אני מאמינה ששר הפנים, לאור ניסיונו והצלחתו כשר החינוך - מגיע לו פה גם "שאפו" על כל מה שעשה בתפקידו כשר החינוך – אין לי ספק שגם בתור שר הפנים גדעון סער יעשה את כל שניתן כדי לאפשר לראשי העיריות, לראשי הרשויות המקומיות, למועצות את היכולת לפעול בצורה הטובה ביותר למען האזרח.

מירי רגב: אנחנו לפני בחירות מוניציפליות.

מירי רגב: נעשה כמובן את כל שניתן שהבחירות יהיו הוגנות ודמוקרטיות.

מירי רגב: נצמצם ככל הניתן את הוועדות הקרואות, בוודאי ידבר על זה עוד שר הפנים.

מירי רגב: אנחנו הולכים לקיים דיון נקודתי מיד אחרי הדיון הזה בנושא טייבה.

מירי רגב: את עמדתי אמרתי בעבר, אני חוזרת עליה היום ואגיד אותה גם בעניין טייבה – באופן עקרוני אני מתנגדת לוועדות קרואות.

מירי רגב: אני חושבת שלכל אדם יש זכות לבחור ולהיבחר.

מירי רגב: תפקידנו כוועדת הפנים לפקח ולוודא שהדבר הזה קורה.

מירי רגב: עם זאת, כאשר עיריות מגיעות למצב של גירעונות, של חוסר יכולת החזר תשלומים- -

קריאה: כמו הממשלה?

מירי רגב: - - התפקיד שלנו, כדי לעזור לאזרח לחיות טוב יותר, הוא שהעיר תהיה בפיקוח, בפיקוח של הוועדה הקרואה וכמובן גם של ועדת הפנים והגנת הסביבה.

מירי רגב: על כל סוגיות הבחירות המוניציפליות וועדות קרואות אנחנו נקיים דיון נפרד.

מירי רגב: על סוגיית טייבה נקיים דיון מיד אחרי הדיון הזה כאן.

מירי רגב: אנחנו הולכים לקדם כמה סוגיות כבר במושב הקרוב, החל מחוק העיריות והמשך בחוק מענקי האיזון; חלוקת קרקעות הוגנת בין מועצות אזוריות וערים.

מירי רגב: נפגשתי עם מר מאיר כהן ודיברנו על העבודה שהוא ניהל, הוא היה יושב-ראש צוות ביחד עם השלטון המקומי.

מירי רגב: למדתי את הנושא ואני הולכת לפעול בעניין הזה כי אני חושבת שזו סוגיה חשובה ביותר; כמובן כל מה שקשור לתמ"א 38, פינוי ובינוי; תשתיות במגזר הבדואי, הדרוזי והערבי; נפעל להמשיך ולחזק את יישובי הפריפריה כמובן.

מירי רגב: ראש הממשלה החליט להקים ועדת משנה, משותפת לוועדת הפנים והגנת הסביבה ולוועדת הכלכלה, שתעסוק בסוגיית הנדל"ן בכל ההיבטים שלה, גם בסוגיית המיסוי, המשכנתאות, הקרקעות, תכנון ובנייה.

מירי רגב: אני אהיה יושבת-ראש הוועדה.

מירי רגב: אנחנו נבחר חברים מוועדת הכלכלה ומוועדת הפנים והגנת הסביבה.

מירי רגב: זאת תהיה ועדה נקודתית לנושא נדל"ן וכל מליאה תביא אליה את המסקנות ואת ההחלטות של הוועדה.

מירי רגב: אני מאמינה שבוועדה הזאת נפעל בשיתוף פעולה מלא עם השר גדעון סער ועם משרדו.

מירי רגב: כבר התחלתי לקבל את כל שיתוף הפעולה באופן מלא.

מירי רגב: הוועדה הזאת איננה חותמת גומי אלא היא תעסוק בנושאים ותדון בהם, תשמע את החברים שלה ותקבל את ההחלטות הנכונות ביותר למען אזרחי המדינה.

מירי רגב: לפני שהשר גדעון סער יפתח ויגיד את דבריו, אני רוצה להודות לך מראש, אדוני השר, לצוות משרדך ולמנכ"ל הנכנס, ולאחל הצלחה.

מירי רגב: אני רוצה להודות מראש לצוות ועדת הפנים והגנת הסביבה, למנהלת הוועדה יפה שפירא, ליועצים המשפטיים, למנהלת סיעת הליכוד עליזה בראשי ולצוות שלה, לשלטון המקומי, לשלמה בוחבוט, לפיני קבלו, על כך שאנחנו הולכים לעבוד ביחד, בשיתוף פעולה, בוועדה הזאת.

מירי רגב: עשינו זאת בעבר ונעשה את זה גם בוועדה הנוכחית.

מירי רגב: אני מודה גם לצוות האישי שלי.

מירי רגב: הוועדה הזאת מורכבת מאוד, רגישה מאוד והיא מנסה – מן הסתם יעלו כאן גם נושאים טעונים מאוד.

מירי רגב: אני מתכוונת לעשות את תפקידי באחריות, בממלכתיות, אבל בלי לאבד את הצביון ואת האמונה בדברים כפי שאני מאמינה בהם.

מירי רגב: אני מאחלת כמובן גם לחברי הוועדה, שחלקם אנחנו יודעים כבר מי הם, הכרנו כבר בישיבה בשבוע שעבר, ואילו חלק מחברי הוועדה אנחנו לא יודעים מי הם, לא נציגי יהדות התורה, לא נציגי חד"ש, וגם סיעת העבודה עדיין לא החליטה מי נציגה בוועדה.

נחמן שי: אני כאן.

מירי רגב: נביא את זה להצבעה.

מירי רגב: ברוך הבא לוועדת הפנים והגנת הסביבה.

מירי רגב: אני מחכה לקבל את החלטות הסיעות לגבי החברים בוועדה.

מירי רגב: אני מבטיחה לקדם נושאי חקיקה, רפורמות שהממשלה תביא בראשותך, אדוני השר סער, וכמובן לעשות כל שניתן כדי לקדם פניות של ראשי עיריות, של השלטון המקומי, של אזרחים שפונים אלינו – ופונים אלינו הרבה מאוד אזרחים כדי לקדם סוגיות שונות שקשורות באיכות חייהם.

מירי רגב: אדוני השר, אני מעבירה אליך את רשות הדיבור.

מירי רגב: לאחר מכן ידבר יושב-ראש השלטון המקומי, מר שלמה בוחבוט.

מירי רגב: כבוד השר, בבקשה.

גדעון סער: תודה, גברתי היושבת-ראש.

גדעון סער: בראשית הדברים אני רוצה לברך אותך על בחירתך, לברך את חברי ועדת הפנים והגנת הסביבה שנבחרו מטעם הסיעות לוועדה החשובה הזאת ולברך אותך באופן מיוחד.

גדעון סער: אני יודע שאת פרלמנטרית נמרצת.

גדעון סער: אין לי שום ספק שוועדת הפנים והגנת הסביבה בראשותך תהיה ועדה פעילה, ועדה דינמית.

גדעון סער: אני חושב שזה רק יכול לחזק את הנושאים שעליהם הוועדה מופקדת.

גדעון סער: אני כמובן מתייחס לנושאים שמשרד הפנים מופקד עליהם והשלטון המקומי, כל נושא התכנון והבנייה, כל נושא ההגירה והכניסה לישראל.

גדעון סער: חשוב שתהיה ועדה פרלמנטרית שאיתה ניתן יהיה לעבוד ולקדם דברים, ואני בטוח שתצליחי בכך.

גדעון סער: אני רוצה גם להודות לסגנית השר, פאינה קירשנבוים, שאני משוכנע בה ומכיר את היכולות שלה, את היכולות הסגוליות שלה.

גדעון סער: אני בטוח שהיא תעזור לי גם בתפקיד, בכלל, וגם בבניין הזה, בפרט.

גדעון סער: בהופעה ראשונה בפני הוועדה אני רוצה להיות תמציתי.

גדעון סער: אני מגדיר מראש את מעמדי בחודשים הקרובים כסטודנט.

גדעון סער: אותו תהליך עשיתי במשרד החינוך בחודשים הראשונים, למדתי את הדברים, למדתי את הסוגיות לעומק, גיבשתי תוכנית והצגתי אותה אחרי קרוב ל-5 חודשים בתפקיד בפני ועדת החינוך התרבות והספורט של הכנסת ובפני הממשלה, בסוף אוגוסט 2009, ואותה תוכנית ליוותה אותי לאורך כל הקדנציה הקודמת.

גדעון סער: בגלל שקיימנו את התהליך הזה, קודם כול ללמוד את הבעיות ואחר כך לגבש תוכנית עבודה מחייבת, היתה עשייה – היינו פשוט "על המסילה" במשך כל הקדנציה, כי ידענו, והשטח ידע, מה אנחנו רוצים ויכולנו לקדם את הדברים.

גדעון סער: זה בדיוק מה שאני עושה עכשיו, אני ממעט באופן יחסי בהצהרות ומשתדל לבחון לעומק את הנושאים שהמשרד מופקד עליהם.

גדעון סער: כפי שציינה יושבת-ראש הוועדה, אתמול אישרה הממשלה את המינוי שהבאתי, של יגאל צרפתי, שאני מכיר אותו, וראשי הרשויות המקומיות מכירים אותו מתפקידו כסמנכ"ל ומנהל מינהל פיתוח במשרד החינוך.

גדעון סער: מהכרות של היכולות שלו אני משוכנע שתהיה לו תרומה גדולה מאוד לעשייה ולרפורמות שאני מתכוון להוביל.

גדעון סער: משרד הפנים, בנושאים שהמשרד מופקד עליהם, מהווה כר נרחב לעשייה ולרפורמות משמעותיות לטובת האזרח.

גדעון סער: אני מתכוון בקדנציה הזאת לבצע רפורמות, כפי שעשיתי בתפקידי הקודם.

גדעון סער: רשימת האתגרים, שאתייחס אליהם בתמצית כאן, היא בוודאי לא רשימה ממצה.

גדעון סער: אלה נקודות עיקריות שחשוב שאתייחס אליהן.

גדעון סער: הנקודה הראשונה היא גם האתגר הראשון, ואם יורשה לי, גברתי היושבת-ראש, היא אתגר משותף, גם לראשי הרשויות המקומיות, שרבים מהם נמצאים כאן, גם לוועדת הפנים והגנת הסביבה וגם לי – היא כל נושא התקציב של שנת 2013-2014.

גדעון סער: צריך להבין את העניין.

גדעון סער: השלטון המקומי במדינת ישראל נמצא אחרי תהליכים של התייעלות, נמצא במצב טוב יותר מאשר במשבר הגדול שהיה לפני עשור, אבל עדיין במצב שברירי מאוד ועדין, בעיקר הרשויות המקומיות החלשות יותר מבחינה סוציו-אקונומית.

גדעון סער: מה שמועבר היום – קוראים לזה, למשל, מענקי איזון, אני לא כל כך אוהב את הכינוי הזה, זה יותר תקציבי איזון – המשמעות של תקציב איזון: רשות מקומית שההכנסות שלה נופלות מול ההוצאות, על פי צרכים שמוכרים, צריכה סיוע על מנת להתנהל באופן מאוזן, באופן שמונע ממנה להגיע לקריסה כלכלית.

גדעון סער: בסופו של דבר קריסה כלכלית פוגעת פעמיים: קודם כול פוגעת בתושבי הרשות המקומית, מבחינת השירותים שהם מקבלים, ופעם נוספת, היא פוגעת במדינה ובקופת הציבור, כי המדינה היא שנחלצת לטובת הרשות המקומית ומזרימה, לא את אותם מיליונים אלא – אני מדבר במצטבר, בראייה ממלכתית – מיליארדים על מנת לכסות חובות ולהחזיר את הרשות המקומית למסלול.

גדעון סער: לכן נושא תקציבי האיזון, ובכלל התמיכה הלא-דרמטית ברשויות המקומיות – כי אני רוצה לציין שגם תקציבי האיזון שמועברים היום, סדר הגודל שסוכם בשעתו, לפני שנתיים, של 2.8 מיליארד, הוא פחות באופן משמעותי מאשר קבעו הנוסחאות של ועדת סוארי ושל ועדת גדיש, שבחנו כמה כסף נדרש כדי לעמוד באותו איזון, שהוא איזון כלכלי – הוא לא רווחה, הוא לא עודף, הוא איזון בין ההכנסות וההוצאות שאנחנו מצפים מאותה רשות מקומית לתת לאזרח.

גדעון סער: מה הן אותן ההוצאות?

גדעון סער: בתקציב המדינה יש, נניח, תקציב ביטחון כנתח גדול מאוד, ואנחנו חיים בסביבה שמחייבת את זה, ויש תקציבים אזרחיים.

גדעון סער: התקציבים האזרחיים נשחקו לאורך השנים.

גדעון סער: על זה יצא הציבור לרחובות לפני שנתיים.

גדעון סער: הוא לא יצא על משהו נקודתי.

גדעון סער: מי שנמצא בכנסת יודע דווקא שבקדנציה הקודמת תקציבי החינוך והרווחה וביטחון הפנים והבריאות גדלו, אבל היתה שחיקה רציפה, לאורך שנים, בתקציבים האלה.

גדעון סער: התוצאה של השחיקה היתה פגיעה בשירותים שמקבלים אזרחי המדינה.

גדעון סער: רשות מקומית מספקת שירותים רק בתחום האזרחי – תחום החינוך, תחום הרווחה, תחום התרבות – ולכן, מעבר לפגיעה הכלכלית, המשמעות של פגיעה בתקציבי הרשויות המקומיות, באותם תקציבי העברה שאני מדבר עליהם, היא גם פגיעה בתחום החברתי.

גדעון סער: אני מדבר על משהו תיאורטי, נגיד שיש סיכום בין שר האוצר לשר הרווחה שאין פגיעה בתקציב הרווחה, נגיד, אני אומר את זה בתיאוריה כרגע.

גדעון סער: זה לא מספיק, כי כאשר אתה פוגע בתקציבים של רשויות מקומיות אתה פוגע ברווחה, אתה פוגע בחינוך.

גדעון סער: לכן הנושאים העיקריים הם תקציבי האיזון, לרבות אותו סכום מזערי שמאפשר שיקול דעת, שמופעל בעיקר לטובת רשויות מקומיות חלשות, שנקרא בעגה המקומית "רזרבת שר".

גדעון סער: תקציבי פיתוח, תקציבים שמיועדים לתוכניות הבראה לרשויות מקומיות – אם אותם תקציבים נפגעים אז המדינה חוסכת כמה עשרות מיליונים, וכמה היא מפסידה?

גדעון סער: מאות מיליונים, כי בסופו של דבר – ואנחנו נגיע לדיון הזה היום כאשר נדבר על טייבה, זאת תהיה אילוסטרציה, אמנם שקשורה לניהול מופקר של ענייני רשות מקומית, זה חריג שבחריגים, אבל גם רשויות מקומיות שיתנהלו כשורה ויעשו מאמץ להתנהל באופן מאוזן, כאשר אתה פוגע באותו ממד יהיה להן קשה מאוד.

גדעון סער: אני אומר את זה לחברי הוועדה.

גדעון סער: אני מכיר את חברי הוועדה, חלקם מתפקידים כאן, אני רואה כאן את ראש עיריית בני ברק שהיה ראש עירייה מצטיין והבנתי שהוא גם הקים שדולה בתחום המוניציפלי, אני רואה כאן את בועז טופורובסקי שעבד אתי כאשר הייתי שר החינוך כיושב-ראש התאחדות הסטודנטים, אני מכיר כאן אנשים גם מקרב חברי הכנסת המכהנים וגם אחרים, אני מכיר את הרגישות שלהם.

גדעון סער: אני אומר לכם, הדבר הזה הוא לא רק בנפשם של דוד בוסקילה ושלמה בוחבוט, הוא בנפשנו ממש, הוא דבר ממש מכריע.

גדעון סער: אנחנו יודעים מה המצב של תקציב המדינה.

גדעון סער: אני אומר את זה כשר שאף פעם לא דגל בהרחבה פראית של הגירעון ובכל הדברים האלה.

גדעון סער: לא, אני חושב שצריך לנהל תקציב באופן אחראי.

גדעון סער: המדינה צריכה לנהל את התקציב באופן אחראי, וזה לא שנה להרחבה תקציבית, שאולי בנסיבות אחרות היינו רוצים והיינו דורשים והיינו פועלים, ובצדק, על בסיס צרכים אמיתיים, אבל אותה כבשת הרש – אסור לפגוע בה, כי הפגיעה בה בסופו של דבר תגרום נזק כלכלי וחברתי גדול מאוד.

גדעון סער: אני נמצא בשיחות גם עם שר האוצר ועם אנשי משרדו, גם אתמול בערב.

גדעון סער: עוד לא הגענו לסיכום.

גדעון סער: יש עוד פער משמעותי בעמדות בינינו ובינם.

גדעון סער: אני מקווה מאוד שאצליח לפתור את הדברים ולא שחברי הכנסת יצטרכו לעזור לי ולרשויות המקומיות לפתור את הדברים.

גדעון סער: אני בסך הכול בא בשיחות האלה בגישה אחראית, אבל גישה שגם יודעת מה המינימום שהשלטון המקומי זקוק לו.

גדעון סער: קראתי היום באחד העיתונים שיש רצון לחתוך בסכומי עתק את מה שמוקצה למאבק בהסתננות הבלתי חוקית.

גדעון סער: אני ממש מקווה שזה לא נכון.

גדעון סער: לא שמעתי את זה עד עכשיו מאף גורם רשמי.

גדעון סער: אני מקווה שזה דבר שקיים בתקשורת ולא קיים במציאות, כי מי שמכיר את הבעיה – אני יושב מול ראש עיריית אילת שמכיר את התופעה – אני מקווה מאוד שהדבר הזה לא נכון.

גדעון סער: מספר נקודות.

גדעון סער: אני מודיע מראש שאהיה תמציתי.

גדעון סער: רפורמה בתכנון ובנייה נדרשת.

גדעון סער: יכול להיות שכמה רפורמות.

גדעון סער: מאחר והדיונים החלו עוד בשלהי הקדנציה הקודמת, אחרי סיפור מה שמכונה "רפורמת המרפסות", בין משרד ראש הממשלה למשרד האוצר ולמשרדי, אנחנו נשתדל להביא תוכנית שאולי לא תמצה את כל הנקודות, יכול להיות שבהמשך הקדנציה נבוא עם דברים נוספים, אבל הכוונה לתוכנית שהכיוון הכללי שלה הוא להקל עם אזרחי ישראל.

גדעון סער: כלומר, לקצר לוחות זמנים; להעביר סמכויות לוועדות המקומיות.

גדעון סער: לא כל דבר צריך להיות ב"פקק" הנצחי של הוועדות המחוזיות; אולי לשחרר דברים מסוים מהיתר – זה גם כאן איזה רעיון "קיצוני", כביכול אין דבר שלא דורש היתר, כל דבר צריך היתר.

גדעון סער: אדם בביתו רוצה להקים גדר – הוא צריך היתר.

גדעון סער: אני צריך לבחון את הדברים.

גדעון סער: יכול להיות שנגיע לרעיון ה"מהפכני" שיש דברים שלא מצריכים היתר, אם הם לא פוגעים בזולת אז אולי הם לא מצריכים היתר; לייעל ולפשט הליכי רישוי.

גדעון סער: כאשר היום הליכי רישוי תלויים בכל כך הרבה משרדי ממשלה, אנחנו מחפשים דרך איך לאחד אותם למשהו יעיל יותר ונוח לאזרחים.

גדעון סער: זה בנושא התכנון והבנייה, נקודה אחת.

גדעון סער: אעשה את המקסימום, קודם כול להתקדם, וגם אם זה לא יכלול את כל החלומות שלנו, יכול להיות שנבוא פעם נוספת לוועדה, אבל להביא בנושא הזה בשורה.

גדעון סער: נקודה שנייה, חוק עיריות מודרני.

גדעון סער: אני בעד לתת לשלטון המקומי לעבוד.

גדעון סער: אני בעד לדרוש תוצאות ולתת את הכלים לעבודה.

2371: אבל זה מתחיל במשרד שלך פנימה.

גדעון סער: אני יודע.

גדעון סער: אתה מכיר את הגישה שלי, עבדנו ביחד.

גדעון סער: ראשי הרשויות המקומיות מכירים אותי היטב, עשינו דברים ביחד.

גדעון סער: אז עכשיו אומר משהו שאני מאמין בו.

גדעון סער: אני לא מאמין בריכוזיות.

גדעון סער: אני מאמין בביזור של כוח.

גדעון סער: אני מאמין שצריך לתת כלי עבודה וצריך לדרוש תוצאות.

גדעון סער: גם חוק עיריות מודרני צריך להביא – זו הנקודה שאליה רציתי להגיע: אנחנו עדיין חיים מפי פקודה מנדטורית, מתקופת המנדט הבריטי, ולא בכדִי, כלומר זה לא רק חוק מיושן, אלא גם חוק עם תפיסת עולם מסוימת.

גדעון סער: בעשור האחרון נעשו הרבה מאוד מאמצים.

גדעון סער: גברתי היושבת-ראש, גם אנחנו, גם אני, גם השלטון המקומי, גם את וגם חברי הוועדה נצטרך להיות מאוד-מאוד נבונים.

גדעון סער: אני היום בוחן האם להסתמך על החוק הישן שתוקן כאן בוועדה בחלקו, החלק שעבדו עליו, או ללכת על משהו חדש שייקח לי יותר זמן.

גדעון סער: אני לא רוצה לדבר על חקיקת חוק כזה, אני רוצה להעביר חוק כזה, אני רוצה להעביר חוק עיריות מודרני.

גדעון סער: צמצום פערים בין רשויות מקומיות – עיקר הפערים במדינה, ראיתי את זה בתחומים אחרים, לא נובעים בהכרח מהקצאה ממלכתית, אלא מן הכוח של רשות מקומית.

גדעון סער: צריך לחזק את הרשויות המקומיות החלשות, לא רק בתקציבים שאנחנו מעבירים, אלא צריך למצוא במרכיב התכנון ובמרכיב הגבולות את אותם דברים שיחזקו את הרשויות המקומיות החלשות יותר כדי שהן בסופו של דבר יוכלו לעמוד על רגליהן שלהן.

גדעון סער: זה דבר מכריע, ויכול להיות שזה יגיע גם למקום של קונפליקט אינטרסים בין רשויות מקומיות חזקות לרשויות מקומיות חלשות, יכול להיות.

גדעון סער: אבל אני מאמין שזה הדבר החשוב ביותר.

גדעון סער: בחלוקת תשומות הזמן שלי אשתדל להשקיע יותר ברשויות המקומיות החלשות.

גדעון סער: עשיתי את זה גם בתפקידי הקודם.

גדעון סער: הרשויות המקומיות החזקות יסתדרו.

גדעון סער: הדבר הזה בוודאי דורש גם שינויים, ואני מתכוון לעשות אותם, וכבר דיברתי על זה עם המנכ"ל המיועד, בנושא גבולות.

גדעון סער: אני לא רוצה להיכנס כאן לפרטים.

גדעון סער: פרטים יבואו תוך זמן לא רב.

קריאה: מה עם חלוקת ארנונה?

מירי רגב: חלוקת גבולות תקבע גם חלוקת ארנונה.

קריאה: לאו דווקא.

גדעון סער: נושא המסתננים הבלתי חוקיים – אחת הבעיות החברתיות הקשות ביותר בחברה הישראלית היום – נכון, לא כולם מרגישים את זה, מרגישים את זה באילת, מרגישים את זה בערד, מרגישים את זה בדרום תל-אביב.

גדעון סער: עדיין לא מרגישים את זה בכל מקום, אבל זאת בעיה קשה מאוד, עם השלכות על הביטחון האישי.

גדעון סער: יש לזה השלכות על חיי היום-יום של האזרחים, של עשרות, ואולי מאות אלפי אזרחים.

גדעון סער: הממשלה הקודמת, בראשות בנימין נתניהו, עשתה מהלכים חשובים, וצריך להגיד את הדברים כי היום ראינו את ההבדל.

גדעון סער: היו חודרים אלפים בכל חודש, ובחודש האחרון, כאשר מסרתי את הדיווח זה כבר היה בתקופה שלי, היו 3.

גדעון סער: זה אומר שהתופעה הזאת הצטמצמה.

גדעון סער: אגב, גם הגדר, גם חקיקה שהממשלה הביאה לכנסת והכנסת אישרה – היתה שורה של מהלכים שבלמו לעת עתה את התופעה.

גדעון סער: אני אומר לעת עתה כי צריך להבין דבר מסוים, וצריך להבין גם את נקודת המבט האנושית בעניין הזה.

גדעון סער: מדינת ישראל היא המדינה המערבית היחידה שגובלת ביבשת אפריקה, אין מדינה מערבית אחרת כזאת.

גדעון סער: לכן אם אנחנו לא נדע לפעול בצורה הנכונה והשקולה הלחץ הזה יירד בווקטור אחד אך יבוא ממקום אחר.

גדעון סער: אני לא רוצה לפרט את כל מה שאני מעריך שיכול לקרות.

גדעון סער: אני רק אומר, זאת בעיה שמדינת ישראל חייבת להבין, כמדינה יהודית ודמוקרטית, איך להתמודד איתה.

גדעון סער: מאז נכנסתי לתפקיד קיימתי שורה של פגישות בנושא הזה.

גדעון סער: לא אפרט את כל הפגישות.

גדעון סער: יש נושאים שבהם אנחנו צריכים את סיוע המערכת המשפטית, ונפגשתי גם עם היועץ המשפטי לממשלה.

גדעון סער: הייתי גם בשטח כדי להבין, אף על פי שאני מכיר את הדברים, אבל להבין אותם טוב יותר.

גדעון סער: אני מתכוון לפעול בנושא הזה.

גדעון סער: הודעתי באותו סיור שהמדיניות של הממשלה היא להחזיר את המסתננים הבלתי חוקיים למדינותיהם, או למדינות שלישיות.

גדעון סער: מונה לכך אדם שמטפל בהיבט הזה.

גדעון סער: נכון, זה לא בעיה שנוצרה ביום אחד וגם אסור לייצר את האשליה שהיא יכולה להיפתר ביום אחד, זה ממש לא המצב.

גדעון סער: אבל זה צריך להיות הכיוון, וצריך להשתמש בכל כלי המדיניות.

גדעון סער: אתמול הבאתי לוועדת השרים לענייני חקיקה – זה יבוא גם לכאן, לוועדת הפנים והגנת הסביבה – הצעה להחיל דין רציפות בנושא מניעת הזרמה שוטפת של כספי מסתננים החוצה, כי ברגע שהכסף יוצא החוצה באופן שוטף – אני לא מדבר על כך שאדם מסיים את השהות ולוקח את הכסף, אני מדבר באופן שוטף – זה התמריץ הכלכלי ש"משמן" את התופעה, כי בסופו של דבר זה תופעה של הגירת עבודה.

גדעון סער: אני מקווה שכאשר נאשר את דין הרציפות – נקווה השבוע – תושלם החקיקה כאן, גברתי היושבת-ראש, במהירות האפשרית, כי החוק נותן כלי אכיפה טובים יותר למשטרה לטפל בדברים.

גדעון סער: זה יבוא לוועדה, אני לא רוצה לפרט היום.

גדעון סער: אבל עמדתי על כך שזה יהיה מיד בישיבה הראשונה של ועדת השרים לענייני חקיקה.

גדעון סער: הנושא הזה לא פשוט.

גדעון סער: הוא מחייב גישה אנושית.

גדעון סער: גם עם המטרה שציינתי ובלי לפגוע בה, צריך לזכור שמדובר בבני אדם.

גדעון סער: התלהמות והלהטת יצרים לא מסייעת אף פעם לפתרון הבעיות.

גדעון סער: זה לא מסייע, זה לא נותן שום דבר.

גדעון סער: אבל זה נושא מרכזי – אני מדגיש: נושא מרכזי על סדר היום, גם אם נראה כרגע שאותה כניסה נבלמה לרגע זה.

גדעון סער: נושא שעון קיץ – מיניתי אתמול ועדה – ראיתי גם שיושב-ראש ועדת הפנים והגנת הסביבה הקודם סיכם שנדרשת ועדה נוספת בנושא הזה – ועדה בדרג מאוד-מאוד בכיר, כלומר נמצאים בה אנשים בכירים, ובראשם עומד אדם שהיה ראש רשות מקומית, ראש מועצת קריית טבעון, ואחר כך היה גם מנכ"ל של שני משרדי ממשלה, גם החינוך וגם הבינוי והשיכון, אבל גם שאר החברים בוועדה הם בדרג בכיר מאוד.

גדעון סער: אני מצפה מן הוועדה לעבודה עניינית.

גדעון סער: המנדט שלה להביא את הפתרון הטוב ביותר עבור אזרחי מדינת ישראל, את התוצאה הכי נכונה עבור אזרחי מדינת ישראל.

גדעון סער: ביקשתי, כי אני לא רוצה ב"מריחת זמן", שתוך חודש ימים יביאו לי את המסקנות.

גדעון סער: זאת אומרת, אם יגיעו למסקנה שהפתרון שנקבע בחקיקה בשלהי הכנסת הקודמת הוא לא הפתרון האופטימלי ויש פתרון טוב יותר, הייתי רוצה – אולי זה לוח זמנים שאפתני, אבל עדיף שיהיה לוח זמנים שאפתני – שעוד בכנס הקיץ הזה הנושא יגיע לוועדת הפנים והגנת הסביבה של הכנסת והיא תוכל לתקן את החוק, אם נגיע למסקנה שנדרש שינוי של החוק.

גדעון סער: בחירות מוניציפליות – קודם כול, זה בדיוק 6 חודשים מהיום, ב-22 באוקטובר, ואנחנו ב-22 באפריל.

גדעון סער: היו כל מיני ספקולציות על דחיית הבחירות.

גדעון סער: אין שום כוונה לדחות את הבחירות.

גדעון סער: הבחירות יתקיימו במועדן, ב-22 באוקטובר.

גדעון סער: אביא לכנסת עוד השבוע הצעת חוק שמשנה את הזמנים להגשת הרשימות, כי ראינו שעקב חג הסוכות המועד שקבוע להגשת הרשימות, 33 ימים לפני מועד הבחירות, יצר בעיות, אז זה משנה ביומיים, ל-35 ימים.

גדעון סער: זו הצעת חוק טכנית, בנוגע למועד הגשת הרשימות.

גדעון סער: זה משליך אחרי כן על פנקס הבוחרים ועל דברים אחרים, אבל זה מסמן את הכוונה שלנו לקיים את הבחירות.

גדעון סער: היינו צריכים לשנות את זה בחקיקה ראשית, לא היתה ברירה, אף על פי שזה תיקון טכני.

תמר זנדברג: מדובר על דחייה או על הקדמה?

גדעון סער: מדובר על הקדמה ביומיים של הגשת הרשימות.

גדעון סער: היתה שם בעיה של יום שישי שיצא בין החג ובין שבת.

גדעון סער: זה חוק לא כל כך רדיקלי, הוועדה הזאת תעסוק בחוקים חשובים יותר, אבל זה רק מראה שאנחנו היום כבר בעיצומן של ההכנות לקראת הבחירות לרשויות המקומיות, כולל קריאה להשתתפות בבחירות לרשויות המקומיות, כי אני סבור שחשוב שתהיה השתתפות אזרחית ככל הניתן רבה יותר בבחירות לרשויות המקומיות.

גדעון סער: זה יבוא לידי ביטוי בדיון הבא.

גדעון סער: אני מודיע מראש, כמעט כל הרשויות המקומיות שהיו תחת ועדות קרואות – ואפרט את זה בדיון הבא – הולכות לבחירות.

ג'מאל זחאלקה: מה זה "כמעט"?

גדעון סער: זה אומר שהחריגים ניתן לספרם על כף יד אחת, ואפרט אותם בישיבה הבאה.

גדעון סער: למשל, רוב הרשויות המקומיות שהיו תחת ועדות קרואות הן במגזר הערבי וכולן, למעט אחת, הולכות לבחירות דמוקרטיות.

ג'מאל זחאלקה: מעניין.

גדעון סער: זה מראה שהכוונה שלי ממוקדת במרכיב הדמוקרטי, תחת עקרונות של אחריות שמחייבת אותי, וניכנס לעניין הזה בדיון הבא, אבל – זה אולי בשורה רעה כי רבים רוצים את הדבר הזה שנקרא ועדות קרואות, אז אני מודיע לכולם: אין יותר ועדות קרואות, ואני מקווה שגם לא יהיו.

גדעון סער: אם נצליח לשמור על הרשויות המקומיות אז גם לא יהיו ועדות קרואות.

גדעון סער: מבחינתי זאת תמונת המצב הרצויה.

גדעון סער: אני לא רוצה מעבר לזה לפרט בהרצאה פתוחה.

גדעון סער: אני רק רוצה לומר, אני רואה בוועדת הפנים והגנת הסביבה, גברתי, בראשותך, שותפה חשובה בקידום נושאים, בקידום הרפורמות, בקידום כיווני המדיניות.

גדעון סער: נכון, יש חלוקת תפקידים – יש רשות מבצעת ויש רשות שמפקחת על הרשות המבצעת, והיא גם רשות מחוקקת, והרשות המחוקקת צריכה לבחון גם כאשר הממשלה מציעה חוקים האם החוקים האלה הם חוקים טובים או צריך לעשות משהו אחר, ואנחנו מכירים את הכול.

גדעון סער: אבל בסופו של דבר, על יסוד הניסיון שהיה לי כשר החינוך, ובכל זאת זה המשרד האזרחי הכי גדול מכל בחינה רלוונטית- - -

ג'מאל זחאלקה: נראה שאתה מתגעגע...

גדעון סער: לא.

גדעון סער: אהבתי מאוד לשרת כשר החינוך.

גדעון סער: קיבלתי הודעה מסוימת לפני 5 שבועות וחצי, ביום רביעי בערב.

גדעון סער: בבוקר יום חמישי כבר קמתי למשימה, כי באותה הודעה שקיבלתי כבר הודיעו לי מה יהיה תפקידי.

גדעון סער: אף על פי שבעיתונים היה כתוב שיש עליו מאבק אני כבר ידעתי באיזה תפקיד אהיה.

גדעון סער: זה תפקיד עם הרבה מאוד השפעה על אזרחי ישראל ועם פוטנציאל לרפורמות גדולות מאוד.

גדעון סער: לכן אני מגויס למשימה הזאת, לומד את המשרד ומוצא בו עניין רב, ואני מרוצה.

גדעון סער: אני רק אומר, עבדתי עם ועדת החינוך יד ביד, היו לה שלושה יושבי-ראש – אני מניח שאת כאן כל הקדנציה, אבל שם היו שלושה יושבי-ראש.

גדעון סער: למרבה הצער, אף אחד מהם לא נבחר לכנסת הזאת.

גדעון סער: הם היו מ-3 מפלגות שונות, מישראל ביתנו, מן הרשימה של ברק- - -

מירי רגב: מצנע עוד יתחרט על הרגע שהוא ויתר על ועדת הפנים.

מירי רגב: ..

גדעון סער: היו שלושה יושבי-ראש מעולים, אני מזכיר את זה למען הפרוטוקול: זבולון אורלב, אלכס מילר ועינת וילף.

גדעון סער: לצערי, אף אחד מהם לא נבחר פעם נוספת.

גדעון סער: זאת הדמוקרטיה, יש חדשים, ויש כאלה שהיו ולא נבחרו פעם נוספת.

גדעון סער: אבל שיתוף הפעולה איתם סייע – אני רוצה להגיד את זה לא כסיסמה – סייע לחינוך בישראל.

גדעון סער: כל ההישגים שאליהם הגענו, כולל מאבקים, והיה לנו מאבק על תקציב 2009-2010, אנשי השלטון המקומי בוודאי זוכרים את זה, עשינו אותם יד ביד והגענו להישגים.

גדעון סער: אני משוכנע שנוכל בוודאי לעבוד באותו אופן, לקדם את אותם יעדים שבוודאי כולם כאן שותפים להם.

מירי רגב: תודה רבה לך, כבוד השר.

מירי רגב: זה אחרי שהשר אמר שהוא לא הכין סקירה מסודרת לוועדה.

מירי רגב: הוא אמר: "באתי רק להכרות עם הוועדה.

מירי רגב: את הסקירות אציג כמובן בדיונים ספציפיים וממוקדים".

גדעון סער: אציג את התוכנית בפני הוועדה.

מירי רגב: אנחנו מבינים את אמירותיך.

מירי רגב: קודם כול, תודה רבה על הסקירה, על הפתיחות, על היושר בצורת הגשת הדברים.

מירי רגב: בזה אנחנו דומים מאוד – לשים את הדברים על השולחן, להביא אותם לדיון ובסוף לקבל החלטות.

מירי רגב: חלק מן ההחלטות שנקבל, חלק מן האנשים יאהבו אותן וחלק מן האנשים יאהבו אותן פחות, אבל החוכמה היא – וזה לא קיים הרבה במחוזותינו – לקבל את ההחלטה ולדעת להתמודד איתה.

מירי רגב: לפני שאנחנו ממשיכים אני רוצה בכל זאת לנצל את הבמה הזאת ולהודות לאמנון כהן ידידי, יושב-ראש ועדת הפנים שסיים את תפקידו, וגם לדוד אזולאי שהיה יושב-ראש הוועדה לפני אמנון כהן.

אמנון כהן: אנחנו נשארנו, נבחרנו שוב.

מירי רגב: אני לא יודעת מה זה אומר.

מירי רגב: זה בגלל שהוא לא היה שר הפנים.

מירי רגב: ..

גדעון סער: אם הייתי יכול לבקש יושב-ראש לא מהתנועה שלי, הייתי מבקש את אמנון כהן.

מירי רגב: תראה איזו מחמאה קיבלת, אמנון.

מירי רגב: אז קודם כול, תודה לך על העבודה המצוינת שעשית.

מירי רגב: עברתי גם על הניירות ועל החומרים.

מירי רגב: אנחנו בוודאי עוד ניפגש.

מירי רגב: תודה לך כבר על העזרה שאתה ודוד אזולאי מוכנים לסייע.

מירי רגב: שנים רבות הוועדה הזאת, וגם משרד הפנים, היתה תחת אחריות של ש"ס.

מירי רגב: לא אגיד שאני שמחה, אבל אני שמחה שזה עבר לליכוד.

מירי רגב: הגיע הזמן שגם אנחנו ננהל משהו שקשור בעיריות, במועצות.

מירי רגב: גם לנו יש מה להגיד בנושאים האלה.

אמנון כהן: יש מה ללמוד מש"ס.

מירי רגב: בוודאי יש מה ללמוד מש"ס, אין ספק.

מירי רגב: אז תודה רבה, אמנון כהן ודוד אזולאי.

גדעון סער: קח רק בחשבון שאנחנו לומדים מהר...

דוד אזולאי: תנצלו את זה, כי אין לכם הרבה זמן ...

מירי רגב: מר שלמה בוחבוט, ולאחר מכן אתן את רשות הדיבור לסירוגין לאנשי מקצוע ולחברי כנסת.

מירי רגב: אני מבינה שיש הרבה מאוד היענות בדיון הזה.

מירי רגב: בשעה 12:15 נעבור לאולם נגב לדיון משודר בנושא טייבה.

מירי רגב: הדיון הזה לא משודר.

מירי רגב: אני כבר אומרת שלא כולם יספיקו לדבר.

מירי רגב: אשתדל שכולם ידברו.

מירי רגב: מר שלמה בוחבוט, בבקשה.

2186: גברתי היושבת-ראש הגברת מירי רגב, אדוני שר הפנים החדש, גברת פאינה קירשנבוים סגנית שר הפנים, חברי הטוב הרב יעקב אשר יושב-ראש השדולה, מר יגאל צרפתי המנכ"ל, אני מאחל לך להצליח, כפי שעשית במשרד החינוך, מרדכי כהן, חבריי יושבי-ראש ועדות הפנים, דוד אזולאי ואמנון כהן, בשם כל ראשי הערים אנחנו מודים לכם על העבודה המצוינת והעבודה המשותפת.

2186: זאת גם הזדמנות להודות לשר היוצא, מר אלי ישי ולמר עמרם קלעג'י, גם אתו עבדנו בצורה מכובדת מאוד ומסודרת, חבריי ראשי הערים, חברי הכנסת, מנכ"ל מרכז השלטון המקומי, מר מרדכי כהן, משרד הפנים.

2186: אני רוצה לברך בפתיח.

2186: אנחנו מכירים היטב את שר הפנים גדעון סער.

2186: אנחנו מאמינים שנוכל לעבוד בצורה הכי טובה שיכולה להיות למען מדינת ישראל.

2186: חברים, חברי הכנסת, אני לא צריך להגיד לכם מה זה שלטון מקומי.

2186: אתם מכירים היטב.

2186: אני שמח שהפעם יש לנו נציגות מאוד מבורכת – שני שרים שהיו פעם ראשי ערים, ראש עיריית בני ברק, והרבה מאוד חברי כנסת שמוקירים ומכבדים את השלטון המקומי.

2186: זאת אומרת, תהיה כנסת אחרת ואנחנו נעבוד בצורה משותפת.

2186: צריך לזכור שבסך הכול אנחנו מייצגים 8 מיליון אזרחים.

2186: ממשלות ישראל לדורותיהן שוכחות שבעצם אנחנו החזית, אנחנו קבלני הביצוע של המדינה.

2186: לפעמים הם טועים ומזלזלים בשלטון המקומי, ביכולות שלו.

2186: מה קורה?

2186: קורה מצב שיש לנו ראשי ערים, ועצם העובדה שבנק ישראל – לא מישהו אחר – לפני מספר ימים פרסם דוח וציין לשבח את הרשויות המקומיות על ההישגים שלהן בשנים האחרונות, בעיקר בנושא איזון תקציבי ותפקוד – לא שמעתי שהוא שיבח את משרדי הממשלה אבל הוא ציין דווקא את הרשויות המקומיות.

2186: חברי כנסת מכובדים, אני רוצה שתבינו דבר אחד, אנחנו בעצם נותנים את השירותים שמדינת ישראל נותנת.

2186: הם שוכחים – כל הממשלות, לא רק הממשלה הזאת, כל ממשלה שנבחרה הדבר הראשון שעושה בתקציב הראשון שלה – מודיעה שיש גירעונות תקציב, ומי הראשון שמקבל את המכה?

2186: השלטון המקומי.

2186: אני אומר לכם, חברי הכנסת, רק לא אומרים לנו מאיפה לקצץ.

2186: מצד אחד, מקצצים למי?

2186: לרשויות המקומיות החלשות, לפריפריה, למגזר הדרוזי, למגזר הערבי.

2186: איך אמר השר?

2186: 70 הרשויות המקומיות החזקות דואגות לעצמן, אבל הקטנות?

2186: ואחרי זה באים בטענות למה נכנסים לגירעונות.

2186: אני רוצה פעם אחת ולתמיד שהמדינה, שהאוצר, ברגע שמקצץ יבוא ויצביע, ויגיד: קצצו בחינוך, קצצו ברווחה, קצצו בכל דבר, על מנת שאני אוכל לאזן את התקציב שלי.

2186: רבותי, תקציבי האיזון נשחקו משנת 2000, שאז היו 4.5 מיליארד שקל והיום מגיעים ל-2.4 מיליארד שקל.

2186: בשנה שעבר הם עמדו על 2.8 מיליארד שקל ורוצים להפחית לנו 400 מיליון שקל.

2186: אני שמח ששר הפנים אמר את דברו כבר בתחילת הדרך, וגם היום.

2186: חברים, עליכם לדעת, קודם כול, שלחנו לכם חוברת מסודרת מאוד.

2186: אתם יכולים לקרוא על ההישגים של השלטון המקומי וגם על בעיות השלטון המקומי.

2186: למי שאין חוברת, יש לנו כאן נציג מכובד מאוד, פיני קבלו, אתם יכולים לקבל ממנו את החוברת וללמוד אותה היטב.

2186: בזמנו מינו את ועדת גדיש שפעלה, עבדה וקיבלה החלטות, כאשר הנוסחה היא:

2186: X כסף, כ-4.5 מיליארד שקל.

2186: היום לא מספיק שהתקציב ירד ל-2.4 מיליארד שקל, כפי שהם רוצים, אלא גם מהנוסחה אנחנו מקבלים 85%-87%.

2186: כלומר, מראש מכניסים את הרשויות המקומיות שמקבלות את תקציבי האיזון לגירעון של 15%.

2186: מענקי איזון – תמונת המצב לא פשוטה, קשה מאוד.

2186: אני מקווה ששר האוצר, ועדת הפנים והגנת הסביבה, ועדת הכספים והממשלה יבינו שאין מהיכן לתקצב.

2186: הקפאות – חברים, חברי ועדת הפנים, בשנת 2003 בעצם הקפיאו את כל ההעלאות לשלטון המקומי.

2186: אציג לכם רק דוגמה.

2186: אם ב-2003 ליטר דלק היה עולה 3.5 שקלים והיום הוא עולה 8 שקלים – המדינה מחשיבה את זה לפי 3.5 שקלים.

2186: זה לא מקובל.

2186: כאשר אנחנו מכינים תקציב, כמו המדינה – המדינה יודעת שיש גידול בתקציב של 1.5%-2% בכל שנה, אך אצלנו אין דבר כזה, לא מגדילים את התקציב.

2186: יש הקפאות מטורפות.

2186: רבותי, אין דבר שאנחנו לא נפגעים בו.

2186: הנחות בארנונה – שימו לב, במשך שנים אנחנו "נרדמנו בשמירה".

2186: כאשר הכנסת חוקקה את חוק הארנונה, אנחנו נותנים בכל שנה 2.13 מיליארד שקל הנחות בארנונה.

2186: אם אני לוקח רק את מעלות לבד, מעלות הקטנה, וחבריי יסלחו לי, כי בכל זאת אני מתמצא בעיר שלי טוב יותר - - -

מירי רגב: אנחנו נערוך דיון נקודתי בנושא הקיצוץ, כבר בשבוע הבא, אני מבטיחה לך.

מירי רגב: זה הנושא הכי חשוב מבחינתנו.

2186: אני רוצה לסיים בקריאה אחת, חברי הכנסת, אנחנו רוצים אווירה חדשה.

גדעון סער: לא נכון לדבר על "הקיצוץ" כי מישהו יגיע למסקנה שכך צריך להיות.

גדעון סער: מדובר על תקציב 2013-2014.

מירי רגב: אנחנו מתכוונים לערוך את הדיון כבר בשבוע הבא.

2186: אני לא יודע אם לא כדאי לחברי הכנסת לחשוב להוביל את התקציב הזה באופן של 1/12, כדי שיהיה מספיק זמן להכין את תקציב 2014.

2186: זו יכולה להיות גם איזו מחשבה.

2186: אני רוצה לסיים.

2186: שוב, אני מאמין שנוכל לעבוד ביחד עם שר הפנים.

2186: גם אנחנו כשלטון מקומי מתנגדים לוועדות קרואות.

2186: אני חושב שכל הרשויות המקומיות צריכות לצאת לבחירות.

2186: אני קורא גם לשר הפנים למנות אחד מראשי הערים בוועדה שהוא הקים בנושא שעון קיץ.

2186: אני מאחל לכל הוועדה, לשר הפנים, לכל הצוות - - -

גדעון סער: ראש הוועדה הוא ראש עירייה לשעבר.

2186: אנחנו חושבים שבכל ועדה צריך להיות ראש עירייה.

2186: אנחנו באמת חושבים שצריך למנות ועדה כזאת.

2186: אני רוצה להודות לכולם, ואני מאחל לעצמנו הצלחה.

מירי רגב: תודה רבה, שלמה בוחבוט.

מירי רגב: חבר הכנסת דב חנין, בבקשה.

דב חנין: תודה רבה, גברתי יושבת-הראש.

דב חנין: אני רוצה לפתוח באיחולי הצלחה לך, ואדוני השר, גם לך.

דב חנין: ארבע הערות בקיצור רב מאוד.

דב חנין: אדוני השר, אני מברך מאוד על דבריך בפתיחת הישיבה.

דב חנין: אמרת: קודם לחשוב ואחר כך לעשות.

דב חנין: זאת גישה נכונה.

דב חנין: שלוש הערות נוספות.

דב חנין: בעניין השלטון המקומי, אני חושב שכולנו מסביב לשולחן הזה נסכים שהשלטון המקומי נמצא במשבר קשה.

דב חנין: המשבר הזה נובע מן העובדה שעל השלטון המקומי מוטלות המון אחריויות בלי מספיק תקציבים ובלי מספיק סמכויות, בלי מספיק כוחות לבצע את מה שמוטל עליהם.

דב חנין: לכן אני מברך על כל חיזוק של השלטון המקומי והעברת סמכויות מן השלטון המרכזי.

דב חנין: אני גם מברך על האמירה שלך, על התמקדות ברשויות המקומיות של הפריפריה, הרשויות המקומיות החלשות, המוחלשות.

דב חנין: אני רוצה להפנות תשומת לב מיוחדת לבעיות של הרשויות המקומיות הערביות.

דב חנין: נמצאים כאן מסביב לשולחן ראשי רשויות מקומיות ערביות רבים, רשויות מקומיות שבדרך כלל אין להן אזורי תעשייה, אין להן מקורות הכנסה מספיקים והן נמצאות באופן קבוע במצוקה תקציבית מאוד-מאוד קיצונית.

דב חנין: אדוני השר, אני מברך מאוד על האמירה שלך, ואני מקווה שהיא באמת תוכל להתממש, על מהלך אמיתי של שינוי בשטחי השיפוט.

דב חנין: הגיע הזמן לעשות בתחום הזה שינוי גדול, להעביר שטחי שיפוט לרשויות מקומיות על חשבון מועצות אזוריות.

דב חנין: זה יעשה יותר צדק חלוקתי, יותר צדק חברתי וייתן פתרונות לבעיות של רשויות מקומיות.

דב חנין: הערה שלישית, הרפורמה בתכנון ובבנייה.

דב חנין: גם כאן, אדוני השר, אני מציע לחשוב ולנתח מה היה כאן בקדנציה הקודמת.

דב חנין: הקדשנו בכנסת הרבה מאוד מאמצים בתחום הזה, נערכו דיונים מאוד-מאוד מקיפים.

דב חנין: ללא ספק יש מקום להקל בבירוקרטיה, לבצע רפורמה אמיתית בהליכי הרישוי, לייעל הליכים, אבל לעשות את כל הדברים האלה בלי לפרק את מערכת התכנון, אלא להיפך, על ידי חיזוק שלה, חיזוק המקצועיות שלה והיכולות שלה להתמודד.

דב חנין: והערה רביעית ואחרונה נוגעת למבקשי החיים מאפריקה שמרוכזים, כפי שאמרת, אדוני השר, באזורים ובמקומות מאוד מוחלשים בחברה הישראלית.

דב חנין: אלה הן אכן בעיות מאוד-מאוד קשות ואסור לעצום את העיניים, לא בפני הבעיות של התושבים באותם אזורים, לא בפני הבעיות של מבקשי החיים ולא בפני ההשלכות החברתיות של הדברים האלה על החברה כולה.

דב חנין: גם כאן, הדרך הנכונה היא דרך של הידברות – הידברות עם התושבים במקום, הידברות עם הארגונים, הידברות עם האנשים שגיבשו מנגנונים והציעו רעיונות, הידברות עם מבקשי החיים מאפריקה בעצמם.

דב חנין: בדרך של הידברות, אדוני השר, אפשר להגיע לפתרונות שיועילו לכל המעורבים וינטרלו באמת את אחת הבעיות הקשות ביותר שאנחנו נמצאים בפניהן היום.

דב חנין: תודה, ובהצלחה.

מירי רגב: תודה רבה, דב חנין.

מירי רגב: סגנית השר פאינה קירשנבוים, בבקשה.

סגנית שר החינוך פאינה קירשנבוים: בוקר טוב לכולם, לכל המכובדים, ולא ננקוב בשמות.

סגנית שר החינוך פאינה קירשנבוים: השר פתח ודיבר על כל כך הרבה נושאים חשובים ובפרוטרוט, אז חשבתי שאולי כבר לא צריך להגיב, אבל אחרי שמר שלמה בוחבוט דיבר חשבתי שאני חייבת להציג כמה דגשים.

סגנית שר החינוך פאינה קירשנבוים: חלקכם, או רובכם, כמובן הייתם גם בכנסת הקודמת ביחד אתנו כאשר לחמנו על כל הנושא של מענקי האיזון, ועל התקציבים בכלל של משרד הפנים ועל התקציבים של הרשויות המקומיות.

סגנית שר החינוך פאינה קירשנבוים: אני רוצה להדגיש שמשרד הפנים באופן כללי – השר ואני מודעים לזה מאוד.

סגנית שר החינוך פאינה קירשנבוים: אולי כבוד השר אמר את זה בעדינות, אבל אני אומרת לכם שהשר מבין מצוין את הצורך ובאמת אתם יכולים לסמוך עליו.

סגנית שר החינוך פאינה קירשנבוים: משרד הפנים נוגע בכל תחומי החיים, באמת, מרגע שאנו האזרחים נולדים ועד שהולכים לעולם הבא, ונותן שירות.

סגנית שר החינוך פאינה קירשנבוים: אני מבטיחה לכם שגם בתחום השירות לאזרח אנחנו נעשה, נבדוק ונשפר את השירותים אם יש צורך.

סגנית שר החינוך פאינה קירשנבוים: אולי נגלה שהכול בסדר ולא צריך.

סגנית שר החינוך פאינה קירשנבוים: אנחנו נצעיד את המשרד קדימה גם בנושא הביומטרי.

סגנית שר החינוך פאינה קירשנבוים: אולי גם בתחום הזה נהיה המובילים מכל העולם.

משה זלמן פייגלין: בכך שנבטל את זה.

משה זלמן פייגלין: ..

סגנית שר החינוך פאינה קירשנבוים: נערוך על כך דיון בוועדה, אני מבטיחה לך, ואז תוכל להביע את עמדתך גם בעניין זה.

קריאה: צריך לראות שאין לו 4 ועדות באותו יום.

קריאה: ..

משה זלמן פייגלין: לוועדה הזאת אני אגיע.

סגנית שר החינוך פאינה קירשנבוים: אתם נוכחים לראות שהישיבה הראשונה שמתקיימת כאן היום היא באמת על הנושאים שנוגעים גם לרשויות המקומיות וגם למשרד הפנים באופן כללי, אז תהיו סמוכים ובטוחים שהנושאים יעלו בוועדה ונשתף פעולה בכל התחומים.

סגנית שר החינוך פאינה קירשנבוים: תודה.

מירי רגב: תודה רבה לך.

מירי רגב: תמר זנדברג, בבקשה.

תמר זנדברג: תודה רבה.

תמר זנדברג: קודם כול, ברכות ליושבת-הראש ולשר.

תמר זנדברג: אני מתנצלת שלא הייתי בישיבה הראשונה, אבל זו ועדה שלי באופן אישי מאוד-מאוד חשובה.

תמר זנדברג: אני באה מהשלטון המקומי בתור חברת מועצה דווקא ולא בתור ראש עירייה.

תמר זנדברג: אני רוצה לומר שני דברים בנושאים שקשורים לשלטון המקומי, בנושא התכנון והבנייה ובנושא חוק העיריות, שניהם נושאים שהם מליבת העבודה של השלטון המקומי ומאוד-מאוד חשובים וקריטיים.

תמר זנדברג: אני רואה כאן המון-המון-המון נציגים של השלטון המקומי ואני רוצה לומר הערת אגב:

תמר זנדברג: זה אחד החדרים הכי גבריים ששהיתי בהם אי-פעם, אז יש לנו גם מה להתקדם בנושא ייצוג הנשים בשלטון המקומי.

תמר זנדברג: אבל אני חושבת שגם התקדמות לכיוון של תיקונים בחוק התכנון והבנייה וחוק עיריות חדש – אלה שני דברים מאוד-מאוד נחוצים בשלטון המקומי.

סגנית שר החינוך פאינה קירשנבוים: כמפלגה תריצו את הנשים לשלטון.

תמר זנדברג: אני מייצגת את המפלגה עם ייצוג הנשים הגבוה בכנסת, וזה כולל את הנציגים והנציגות שלנו ברשויות המקומיות.

תמר זנדברג: אני מסיעת מרצ.

תמר זנדברג: גם שינוי חוק התכנון והבנייה וגם שינוי חוק העיריות – אלה שני נושאים שהשלטון המקומי מאוד זקוק להם ויכול לעבור דמוקרטיזציה בהם, אבל שניהם יכולים לשמש כחרב פיפיות ולפעול גם בדרך ההפוכה.

תמר זנדברג: לכן אני חושבת שצריך לפעול בשיתוף עם השלטון המקומי ועם הנציגים, לרבות הנציגים הנבחרים, שזה חברי המועצות.

תמר זנדברג: בתהליך הזה אסור לשכוח את חברי וחברות המועצה בכל הרשויות המקומיות כי הם מייצגים את הציבור ויש להם הרבה מה לומר ומה להגיד בכל התחומים הללו.

תמר זנדברג: נושא שני, אני חייבת להתייחס להצעת החוק שהשר התייחס אליה, שהתפרסמה הבוקר, בנושא הוצאת הכספים.

תמר זנדברג: חברות וחברים, זה הידרדרות מוסרית חסרת תקדים.

תמר זנדברג: אנחנו במו ידינו, במקום לקדם מדיניות הגירה בנוגע למבקשי ומבקשות המקלט – והשר ציין בדבריו שאנחנו מדינה מערבית יחידה – במקום להצטרף למדינות המערביות, שיש להן מדיניות לקליטת מבקשי מקלט, לפי מכסה, לפי קריטריונים, לפי משהו, אנחנו הולכים ומכבידים את ידינו כל הזמן.

תמר זנדברג: הבוקר הצטרפנו – במו ידינו אנו דנים את מבקשי ומבקשות המקלט להמשך רדיפה על-ידינו, במקום סיוע ועזרה.

תמר זנדברג: זאת הצעה פסולה, גם מוסרית וגם עניינית, שלא תעבוד, כי מדובר במצבי חירום ומצוקה.

תמר זנדברג: הוצאת הכספים הזאת משמשת חד-משמעית להצלת חיים.

תמר זנדברג: אני חושבת שבמקום זה אנחנו צריכים לעבור למדיניות אחרת לגמרי, לבדוק את בקשות המקלט, להתייחס אליהן בצורה אחת, ולהציג מדיניות הגירה כוללת, כמו הגירת עבודה ואחרת, שתתחיל לפעול, ולא בטלאים כאלה ואחרים.

תמר זנדברג: תודה.

מירי רגב: תודה רבה לך.

מירי רגב: ראש עיריית אילת, מאיר יצחק המאירי, בבקשה.

30797: אני רוצה להצטרף לברכות, גם לשר הפנים גדעון סער, גם לפאינה קירשנבוים הסגנית, גם כמובן ליגאל צרפתי המנכ"ל ולמירי רגב, בהצלחה גדולה.

30797: אני חייב להגיד לחברת הכנסת החדשה, שיש לך רמת תלישות גבוהה מאוד מהקורה בשטח.

תמר זנדברג: אני מודה לך על הציון.

30797: אני מודה לך על הדברים שלך, אבל יש לך רמת תלישות גבוהה מהקורה בשטח.

30797: אני ממליץ לך לבקר באילת אתי ביחד ולראות איך תושבי העיר אילת שלי חיים כאשר יש גידול של 12% באוכלוסייה, גידול לא רצוי, לא מבוקר, לא מתוכנן, לא יזום.

תמר זנדברג: אם אתה חושב שגניבת כסף ממבקשי מקלט הוא שיעזור- - -

30797: לא הפרעתי לך.

30797: אני ממליץ שתגנו גם על תושביי.

30797: מי שנמצא ברגרסיה הקשה ביותר באיכות החיים זה תושבי עירי, שביום בהיר אחד נכבשו על ידי 7,000 מסתננים לא לגליים, לא רצויים, שאינם פליטים.

תמר זנדברג: המדיניות שאני מציעה תפתור את הבעיה שלך.

30797: לכן אני מציע, בואו לא נדבר - - -

תמר זנדברג: עם כל הכבוד, אתה נותן ציונים.

30797: אני, להבדיל ממך, חי שם.

30797: אני מציע, בואי, אני מזמין אותך לבקר.

30797: דרך אגב, כל מי שביקר, גם אנשים עם דעות מוזרות כמו שלך, שינה את דעתו כאשר ראה ושמע את תושבי העיר שלי.

תמר זנדברג: אני שוב מודה לך על הציון שאתה מעניק לי, עם כל הכבוד.

תמר זנדברג: אני מבינה שזה מכעיס.

30797: אנחנו מתמודדים יום-יום עם צרות קשות מאוד כתוצאה מן התופעה הזאת.

30797: כדי לנהל צריך לתכנן גם את הקליטה.

30797: כאשר אני קולט 30 עולים חדשים מהונגריה אני נערך למעלה מחצי שנה לקליטה ראויה.

תמר זנדברג: אני מסכימה אתך, ואני חושבת שהמדינה צריכה לתת לך את הכלים כדי לתכנן את הקליטה.

30797: כאשר אני קולט 7,000 איש בצורה לא רצויה – על כל פנים, אני רוצה לומר שני משפטים, מהמקרו למיקרו, בקצרה.

30797: אחד, אני מבקש שיעלה על סדר היום, גם של הוועדה הזאת, נושא האיומים על חיי ראשי הרשויות המקומיות.

30797: אני לא אומר את זה כראש עירייה שמאוים והולך עם מאבטח כבר חודשים רבים, אלא משום שיש כאן זילות בלתי נסבלת במעמד ראש העירייה, שיש לה הרבה מאוד תוצאות של מסרים לא ראויים.

30797: חשוב שנזכור גם את העניינים הללו.

30797: צריך לנהוג ביתר אחריות, גם בדרך שמתייחסים.

30797: לא נוח לראות את שמעון לנקרי או לצערי הרב עוד ועוד ראשי רשויות מקומיות שנאלצים ללכת עם מאבטחים והבית שלהם מצולם.

30797: זה בלתי נסבל בעליל.

30797: אני חושב שיש כאן בעיה של מסרים שמופנים כלפי רשויות מקומיות, כאשר כל פעולה מקבלת כותרות מיותרות, וחבל שכך.

תמר זנדברג: אני מתנצלת שעליי לעזוב.

תמר זנדברג: זה לא בגללך, אני סולחת לך על הדברים שהטחת בי.

30797: דבר נוסף, יהיה חסר אחריות מצדי, גברתי היושבת-ראש, כראש עיריית אילת, לא לבקש כאן במעמד הזה, ואני מתנצל, אני בדרך כלל רואה את הדברים בראייה ארצית, אבל בימים אלה, כאשר העיר אילת הפכה להיות עיר מאוימת, שרקטות ניטחות בה, ותורכיה חוזרת להיות חלק מן ההוויה התיירותית, כאשר העיר נמצאת עם 12% מסתננים, כאשר עקבה מככבת, ואין לי שום בעיה עם זה, בימים אלה מיירטים אותנו על ידי משרד האוצר באיזה מין רצון הזוי לבטל את הפטור ממע"מ.

30797: אני רוצה כאן להודות לך, שלמה בוחבוט, על התמיכה של מרכז השלטון המקומי במאבק שלנו.

30797: אני רוצה לבקש, אם ניתן, שהנושא הזה יעלה לאלתר לסדר היום.

30797: מבחינתנו זה סיכול ממוקד לעיר אילת.

30797: לגעת בפטור ממע"מ זה להיות חסרי רגישות בהבנת האתגרים המאוד-מאוד מיוחדים שהעיר הפריפריאלית ביותר במדינת ישראל עוברת בימים אלה.

30797: לכן יותר מאשמח אם הנושא הזה ייכנס לסדר היום.

30797: אני כמובן מאחל לכולנו הצלחה.

מירי רגב: תודה רבה לך, מאיר.

מירי רגב: דוד אזולאי, בבקשה.

מירי רגב: נשמע עוד שני דוברים ואז נצטרך, לצערי, לסכם את הדיון.

דוד אזולאי: גברתי היושבת-בראש, אדוני השר, אני מצטרף לכל הברכות והאיחולים, כמובן גם לסגנית השר שאני מאחל לה הצלחה.

דוד אזולאי: היא באה מהשלטון המקומי ועבדה בוועדה הזאת.

דוד אזולאי: וכמובן ברכות למנכ"ל, שאני יכול להגיד עליו: האיש הנכון במקום הנכון.

דוד אזולאי: אדוני השר, עיני העם נשואות אליך כאשר כולם מכירים את פועלך במשרד החינוך, והציפיות רבות.

דוד אזולאי: בטוחני שבעזרת-השם לא תאכזב.

דוד אזולאי: המשבר בשלטון המקומי – אני לא בא לחדש דברים – כל אזרח במדינת ישראל יודע עד כמה גדול המשבר.

דוד אזולאי: אני אומר לך, אנחנו נמצאים ממש על הקצה לקראת קריסת השלטון המקומי, במשך שנים.

דוד אזולאי: שמענו כאן נתונים חלקיים מאת יושב-ראש מרכז השלטון המקומי על הקיצוצים בכל פעם.

דוד אזולאי: הדבר המדאיג אותי יותר, אדוני השר, הוא כאשר הקיצוצים הללו מתבצעים תוך כדי שנת תקציב ואז הרשות המקומית נכנסת לגירעון והיא נדרשת להדק את החגורה.

דוד אזולאי: אחד הדברים שצריך להימנע מהם הוא קיצוצים במהלך שנת התקציב.

דוד אזולאי: ראש עירייה מכין, מועצת העירייה מכינה תקציב שנתי.

דוד אזולאי: צריך לתת לה לסיים את השנה ולא לפגוע בה באמצע השנה.

דוד אזולאי: דבר נוסף, היינו עדים עכשיו לכך שהממשלה החליטה על "שמים פתוחים" בלי שיתוף פעולה של כל הגורמים.

דוד אזולאי: אני מקווה מאוד שהדבר הזה לא יקרה בשלטון המקומי.

דוד אזולאי: השלטון המקומי הוא כוח שמייצג את כלל אזרחי מדינת ישראל.

דוד אזולאי: אין לי ספק ששיתוף פעולה לא יגרום סבל מיותר לאזרחי המדינה.

דוד אזולאי: אנחנו כאופוזיציה – לפחות עליי אני יכול להגיד לך, אני אופוזיציה, אבל אהיה אופוזיציה קונסטרוקטיבית.

דוד אזולאי: אני אפעל בשיתוף פעולה כי השלטון המקומי בסופו של יום חשוב לכולנו.

דוד אזולאי: פגיעה בו היא פגיעה בכולנו.

דוד אזולאי: אדוני הזכיר כאן שלושה דברים שאני חייב להתייחס אליהם.

דוד אזולאי: אעשה את זה טלגרפית.

דוד אזולאי: אחד הנושאים הוא שעון קיץ.

דוד אזולאי: אני קצת מתפלא איך הנושא הזה עלה, אך לא ארחיב עליו את הדיבור.

דוד אזולאי: אבל ראיתי כשהחליטו להקים ועדה לשוויון בנטל ולא היתה שם אישה אז מיד ראש הממשלה התערב וביקש, ואכן הכניסו את לימור לבנת, ועל כך אני מברך.

דוד אזולאי: אבל כאן מה שקרה, שהולכים לדון בנושא שעון הקיץ שנוגע לאורח חיים של יהודי דתי, אם בתפילה, אם בשבת.

גדעון סער: יש שלושה דתיים בוועדה.

גדעון סער: אם אתה מרמז אז אני כבר עונה לך.

דוד אזולאי: אני מכיר את האנשים הדתיים, אבל הייתי מצפה ממך – ואני מכיר את הערכים שלך לגבי המסורת במדינת ישראל – שכאן תהיה פנייה שלך לרבנות הראשית שהיא הגורם המייצג.

גדעון סער: זה לא נושא הלכתי.

דוד אזולאי: אני חושב שיש שם נושא הלכתי.

דוד אזולאי: אני מוכן לדון אתך בעניין הזה ולהוכיח לך עד כמה זה נושא הלכתי, שיהודי לא יכול להתפלל לפני הנץ החמה.

דוד אזולאי: אני חושב שמן הראוי, אדוני, אל תראה בזה פגיעה, יהיה לכבוד לך ולוועדה לצרף נציג של הרבנות הראשית לוועדה החשובה הזאת, ועדה גדולה, ועדה חשובה.

דוד אזולאי: מן הראוי לצרף נציג של הרבנות.

דוד אזולאי: זה רק יכול לתרום.

דוד אזולאי: דיברת על מועד הבחירות לרשויות המקומיות.

דוד אזולאי: אני חושב – אולי לא בקדנציה הזאת, זה כבר מאוחר, אבל צריך לחשוב לקראת הקדנציה הבאה לשנות את התאריכים של הבחירות לרשויות המקומיות כי זה נופל בדיוק בתקופת החגים כאשר בעצם כולנו שואפים ביום כיפור ובראש השנה להיות מאוחדים, לחזק זה את זה, לעזור זה לזה, ואנחנו מוצאים את עצמנו בכל רשות מקומית במחלוקות קשות ביותר.

דוד אזולאי: לכן אני סבור שיש לחשוב על העניין הזה, או להקדים או לאחר את מועד הבחירות ברשויות המקומיות ולדלג על החגים, שלא תהיה אז הגשת הרשימות.

דוד אזולאי: נושא אחרון, ובזה אני מסיים, הוא אבטחת ראשי רשויות מקומיות שנמצאים בסיכון.

דוד אזולאי: אכן, לצערי הרב, ראש עיריית עכו ניצל בנס.

דוד אזולאי: נשגר לו מכאן ברכת רפואה שלמה.

דוד אזולאי: אבל, אדוני השר, לא יעלה על הדעת שאנחנו כאן בכנסת נגיש הצעת חוק, נאשר אותה בשלוש קריאות ואילו משרד האוצר "מצפצף" ולא מיישם את החוק לאבטחת ראשי עיריות.

דוד אזולאי: לא ניתן לדבר כזה לקרות, ואסור שיקרה, מפני שכאן מדובר בפיקוח נפש של ממש.

דוד אזולאי: כאן בוועדה הזאת כאשר קיימנו דיונים על אבטחת ראשי רשויות מקומיות, בתמיכת השלטון המקומי, בתמיכה של חברי הכנסת, החוק עבר בשלוש קריאות, אך כשזה הגיע למשרד האוצר לצערי הרב "תקעו" את הנושא הזה.

דוד אזולאי: אני מבקש ממך פשוט ליישם את החוק שנחקק על מנת לאפשר לראשי עיריות לעבוד בבטחה, לא תחת איומים, ולמלא תפקידם בצורה נאותה.

דוד אזולאי: תודה.

מירי רגב: תודה רבה.

מירי רגב: דוד בוסקילה, בבקשה.

דוד בוסקילה: בקצרה, ברשות כבוד השר, סגנית השר, יושבת-ראש הוועדה, יושב-ראש מרכז השלטון המקומי, אני רוצה לברך את יגאל צרפתי לרגל כניסתו לתפקיד המנכ"ל, להודות מעומק הלב למרדכי כהן על העבודה המקצועית ועל ראייה חברתית רחבה.

דוד בוסקילה: אני רוצה לברך אותך, אדוני השר, ולומר לך שאני מאמין בלב שלם שאתה תצליח בתפקידך, וכמובן לידידתי מירי רגב, שהיתה לנו בקדנציה הקודמת של הכנסת עבודה פורייה מאוד בוועדת המשנה של ועדת הכספים ובוועדת הכספים.

דוד בוסקילה: השלטון המקומי צריך להמשיך ולהיאבק על עצמאותו.

דוד בוסקילה: אתה, אדוני השר, צריך להוביל את זה, כי עצמאות השלטון המקומי היא הצלחת הממשלה, בהיותו הזרוע המבצעת של מדיניות הממשלה.

דוד בוסקילה: צריך, כפי שאמרתי לך במפגש הקודם, לשים קץ לחקיקה פופוליסטית שמטילה עומסים לא סבירים על השלטון המקומי.

דוד בוסקילה: צריך לגבות בתקציבים כל הסכם שכר שנחתם ברמה הממשלתית, שעד היום לא מגובה באופן ראוי.

דוד בוסקילה: צריך למנוע פגיעה בתקציבי האיזון, ואני שמח ומודה לך על המאבק חסר הפשרות שאתה מנהל בנושא הזה, ועל מענקי הפיתוח, שהם חלק, הם נשמת אפנו.

דוד בוסקילה: צריך להקפיד על תיקון וקביעת עדיפויות לישובים מרוחקים וחלשים מתוקף הגדרה.

דוד בוסקילה: וכמובן, אני רוצה לומר למנכ"ל משרד הפנים, החיים של מנכ"ל משרד הפנים הם באמת חיים קשים אם חיי ראשי הרשויות המקומיות הם קשים.

דוד בוסקילה: תדאג שהחיים שלנו יהיו קלים ואני מאמין שבכך ניתן יהיה למצוא גם נחת בתפקיד הזה.

דוד בוסקילה: אני בטוח שבהרכב הנוכחי תצליחו בתפקידכם ואני מאחל שהוועדה הזאת באמת ממנה תצא בשורה למדינת ישראל כולה, כי בעצם שר הפנים וועדת הפנים – אלה אנשים שמקיפים בתוכם את העניינים שנוגעים באופן מהותי לעם ישראל כולו.

דוד בוסקילה: תודה רבה.

מירי רגב: תודה לך, דוד בוסקילה.

מירי רגב: חבר הכנסת זחאלקה.

ג'מאל זחאלקה: תודה, גברתי.

ג'מאל זחאלקה: אומרים, בפרפרזה על דברי קיסינג'ר, שלישראל אין מדיניות חוץ, רק מדיניות פנים.

ג'מאל זחאלקה: לישראל אין שר חוץ, יש שר פנים.

ג'מאל זחאלקה: אבל קשה להתרגל לשר פנים שהוא לא מש"ס.

ג'מאל זחאלקה: זה כל כך קשה, שכל פעם שאני מסתכל אל אמנון כהן אני רוצה לפנות אליו בעניין שקשור לפנים.

דוד אזולאי: אתה יכול לנסות להמשיך.

ג'מאל זחאלקה: יש לי עוד כמה הערות קצרות.

ג'מאל זחאלקה: ראשית, מועד הבחירות.

ג'מאל זחאלקה: יש לנו בעיה בציבור הערבי, שהאנשים שיהיו בחאג', ומדובר באלפי אנשים, לא יוכלו להשתתף בבחירות.

ג'מאל זחאלקה: זה מגיע ממש באותו יום, הם מתחילים לחזור ב-22 באוקטובר.

ג'מאל זחאלקה: מדובר באלפי אנשים, יותר מ-10,000 אנשים שיוצאים לחאג' בכל שנה.

2371: עכשיו אתה נזכר?

2371: מועד החאג' לא ידוע מראש?

קריאה: זה משתנה מדי שנה.

ג'מאל זחאלקה: אני רק רוצה לשים את זה על השולחן.

קריאה: דיברנו על זה.

קריאה: אף אחד לא שמע.

גדעון סער: נדמה לי שהחאג' הוא מ-17 ועד 19 באוקטובר.

גדעון סער: נכון?

קריאה: החאג' הוא מ-19 עד 22 באוקטובר.

ג'מאל זחאלקה: אני מבקש שתבדקו את העניין.

מירי רגב: בסדר, העלית סוגיה.

ג'מאל זחאלקה: באשר לקיצוצים, קודם כול, אני סבור שהשארת התקציב כפי שהוא שקולה כקיצוץ.

ג'מאל זחאלקה: אנחנו גוררים קיצוץ מתמשך בתקציבי האיזון.

ג'מאל זחאלקה: כלומר, אם משאירים את התקציב כמות שהוא, זה לא הישג גדול.

ג'מאל זחאלקה: אני מבין מכבוד שר הפנים שיש בעיה, אחרת לא היה מתנהל ויכוח סוער.

ג'מאל זחאלקה: אתה תיארת ויכוח קשה ולא אמרת על מה בדיוק נסוב הוויכוח, אבל יש ויכוח.

ג'מאל זחאלקה: סימן שיש כוונה לקצץ.

ג'מאל זחאלקה: אני מקווה שלא יהיה קיצוץ, אבל אני אומר עכשיו – זה לא מספיק.

ג'מאל זחאלקה: אתה יודע שזה לא מספיק וראשי העיריות יודעים שזה לא מספיק.

ג'מאל זחאלקה: לכן צריך למצוא דרכים לטפל דווקא במי שנפגע כאשר יש קיצוץ.

ג'מאל זחאלקה: מי שנפגע כאשר יש קיצוץ זה החלשים, ולחלשים לא עוזרת רטוריקה.

ג'מאל זחאלקה: כלומר, את הרטוריקה אי אפשר לפדות בבנק.

ג'מאל זחאלקה: לכן צריך שינוי במדיניות כדי לתקצב אותם יותר.

ג'מאל זחאלקה: הנה, למשל, אני מבקש משר החינוך לשעבר לשמור על החינוך במסגרת תפקידו כשר הפנים.

ג'מאל זחאלקה: לדוגמה, כל נושא המאצ'ינג בחינוך, שרשויות מקומיות חלשות לא יכולות לספק שירותי חינוך ראויים לשמם בגלל שהן צריכות לשלם - - -

קריאה: גם רווחה.

גדעון סער: אגיד לך מה היתרון של שר החינוך הנוכחי, יש לו הסכמי שכר ורפורמות לשנים הבאות – מסודר, יש לו תקציבי פיתוח עם סיכום רב-שנתי – מסודר, יש לו את החלטות ועדת טרכטנברג עם חינוך חובה – קיים.

גדעון סער: השאלה בחינוך היא הדלתא של הגידול בטייס האוטומטי.

גדעון סער: הוא בא במצב טוב.

ג'מאל זחאלקה: אני מבין את זה.

ג'מאל זחאלקה: אני מדבר עכשיו על משרד הפנים.

ג'מאל זחאלקה: מבחינת הציבור שאני מייצג, הציבור הערבי, שר הפנים חשוב יותר מראש הממשלה, כל שר פנים, לא רק שר הפנים הנוכחי, בגלל ההשפעה שלו על חיי היום-יום של האנשים, ההשפעה האדירה של השלטון המקומי על חיי היום-יום של התושבים.

ג'מאל זחאלקה: אני אומר שרשויות מקומיות חלשות – אני פונה לשר הפנים לשקול מחדש את עמדתו בנושא חלוקה מחדש של הארנונה, חלוקה מחדש בין עשירים ועניים בישראל.

ג'מאל זחאלקה: אני יודע שהוא התנגד לכך בעבר.

ג'מאל זחאלקה: אני פונה אליו לשנות את עמדתו זו.

ג'מאל זחאלקה: אני מקווה שדברים שהוא לא ראה משם – יראה מכאן.

גדעון סער: עד היום לא ביטאתי עמדה בסוגיה הזאת.

ג'מאל זחאלקה: אעביר לך מה שקראתי.

גדעון סער: הבעתי עמדה לגבי חישוב דיפרנציאלי והתנאים לקיצוץ.

ג'מאל זחאלקה: על זה אני מדבר.

גדעון סער: יש הבדל בין נושא ארנונה, מה שנקרא ארנונה ממשלתית, ובין חישוב דיפרנציאלי.

גדעון סער: בנושא השני לא יצא לי להביע עמדה, אז אני פשוט לא יכול לשנות את העמדה, קודם אני צריך לקבוע עמדה.

ג'מאל זחאלקה: התכוונתי לחבילה אחת שעולה מיליארדי שקלים, שיכולה להציל את הרשויות המקומיות החלשות.

ג'מאל זחאלקה: אני מקווה ששר הפנים לא ייכנע ללחצים של הרשויות המקומיות החזקות, גם לא של יושב-ראש מרכז השלטון המקומי שתמך בעמדה של העשירים.

ג'מאל זחאלקה: אני מקווה, אמרת שאתה רוצה לעזור לחלשים, שתעזור להם באמת, לא במילים.

ג'מאל זחאלקה: הם רוצים תקציבים ועזרה אמיתית, לא מילים.

2186: אתה מטעה את הציבור.

ג'מאל זחאלקה: אני מקווה שהמדיניות תשתנה: תקצוב דיפרנציאלי, חלוקה מחדש של הארנונה – זה מה שדרוש.

ג'מאל זחאלקה: זה יביא כסף.

2186: סליחה, אתה מטעה את הציבור ואת ראשי הרשויות.

ג'מאל זחאלקה: בעניין הזה אתה עם העשירים, מר בוחבוט, לצערי הרב.

ג'מאל זחאלקה: אני אומר את זה בצער.

2186: עבור ראשי הערים אני עושה קצת יותר ממך.

ג'מאל זחאלקה: אתה לא עושה.

2186: יש לי חדשות בשבילך.

ג'מאל זחאלקה: תעשה, אני אתמוך בך.

ג'מאל זחאלקה: אם תתמוך בזה אני אתמוך בך.

ג'מאל זחאלקה: אם תתמוך בתקציב דיפרנציאלי- - -

2186: אתה לא מבין, המדינה רוצה לקחת מעשירים ולא לתת לחלשים.

2186: אתה לא יודע.

ג'מאל זחאלקה: לא נכון.

ג'מאל זחאלקה: תקצוב דיפרנציאלי זה עיקרון לעזרה לחלשים, אין שיטה אחרת.

יעקב אשר: גברתי היושבת-ראש, חברי ראשי הרשויות המקומיות, קודם כול אני רוצה לאחל לך הצלחה.

יעקב אשר: אני בטוח שהוועדה הזאת הולכת להיות אחת הוועדות המבוקשות יותר, בגלל נמרצות-היתר של היושבת-ראש.

יעקב אשר: אשמח מאוד בעזרת-השם להיות חבר פעיל בוועדה הזאת.

יעקב אשר: כבוד השר, אני שמח שאתה האיש הנכון במקום הנכון.

יעקב אשר: הפרקטיות, הנמרצות, הידע – מי שהקשיב היטב למה שאמרת, שעוד לא הספקת ללמוד את הכול, ראה שתפסת את השור בקרניו בהרבה מאוד דברים.

יעקב אשר: ידידי שלמה בוחבוט, יושב-ראש מרכז השלטון המקומי, המנכ"ל החדש, מר מרדכי כהן שממשיך הלאה בתפקידו.

יעקב אשר: אני רוצה לומר דבר אחד.

יעקב אשר: כחבר כנסת אני לא שוכח את תפקידי הקודם כראש רשות מקומית.

יעקב אשר: אני חושב ששלושת הדברים שגם השר נגע בהם – מענקי האיזון שחייבים להיות ברורים ואיתנים; חלוקת המשאבים, ודיבר על זה השר גם, מה שקשור לגבולות, גם משאבי קרקע, גם משאבים כספיים, כדי להשיג איזון בין הרשויות המקומיות החלשות לרשויות המקומיות החזקות- - -

מירי רגב: בואו לא נחזור על דברי חברינו.

יעקב אשר: והדבר החשוב, הגדרת הסמכות בין השלטון המרכזי והשלטון המקומי.

יעקב אשר: לא יכולה להיות סמכות ללא אחריות.

יעקב אשר: אני בטוח שהשר יעשה מהפיכות רבות מאוד בשלטון המקומי בתקופה הזאת, ואנחנו נעזור.

יעקב אשר: אני מצטרף לדבריו של חבר הכנסת דוד אזולאי, גם כאופוזיציה אנחנו נסתכל על הדברים האלה מן המבט של השלטון המקומי, לטובת אזרחי מדינת ישראל.

יעקב אשר: שיהיה בהצלחה רבה.

מירי רגב: תודה רבה.

מירי רגב: אמנון כהן, משפט שלך כיושב-ראש הוועדה שמסיים את תפקידו.

מירי רגב: ממש בקצרה כי מחכים לנו בדיון הבא.

אמנון כהן: תודה.

אמנון כהן: רציתי לברך אותך.

אמנון כהן: לא הצלחתי להגיע ביום המינוי, אז רציתי לחזק את ידייך.

אמנון כהן: יש כאן ועדה חשובה מאוד.

אמנון כהן: יש לך צוות נפלא, מנהלת הוועדה והיועצים המשפטיים.

אמנון כהן: יש לך כאן שליחות אמיתית, ואנחנו נעמוד כמובן לעזר.

אמנון כהן: אני מברך אותך ומאחל לך הצלחה.

אמנון כהן: אני רוצה לברך גם את השר שנכנס לתפקידו, שר הפנים של מדינת ישראל.

אמנון כהן: בהכירי אותך מתפקידיך הקודמים, בטוחני שתעשה את זה על הצד הטוב ביותר.

אמנון כהן: אני אומר לכם, אנשי השלטון המקומי, יש לכם כאן באמת – אני גם מברך את השר היוצא, שעשה עבודה נפלאה, אבל על גדעון סער אפשר לסמוך.

אמנון כהן: באמת גם בחרת מנכ"ל נפלא, שהכרתי אותו בתפקידיו הקודמים במשרד החינוך.

אמנון כהן: יגאל צרפתי, יש לך כאן שליחות אמיתית, וכמובן סגנית השר פאינה קירשנבוים.

אמנון כהן: למרות שאנחנו באופוזיציה עכשיו, נשתף פעולה בדברים חשובים כמובן.

אמנון כהן: גם בנושא התקציב – אנחנו נדע לשמור על התקציב הקיים, וגם להוסיף, ואתה כמובן תעשה את מלאכתך נאמנה.

אמנון כהן: תודה רבה.

מירי רגב: חברים, תם הדיון הראשון.

מירי רגב: תודה רבה לכם.

מירי רגב: יש לנו הרבה מאוד משימות ואתגרים.